Regeringen er ikke parat til at lade almindelig cannabis indgå i behandlingen af syge, som ikke føler, at andre lægemidler kan hjælpe dem.

Det fastslår sundhedsminister Nick Hækkerup (S) tirsdag i et samråd i Folketinget om cannabis til medicinsk brug.

- Patienternes oplevelser af positive effekter af cannabis skal selvfølgelig tages alvorligt. Men uden tilstrækkelig dokumentation af effekten risikerer vi at sætte sikkerheden over styr, lyder det fra ministeren.

- Og uden tilstrækkelig dokumentation af effekten kan Sundhedsstyrelsen i sagens natur ikke anbefale brug af almindelige cannabis, siger han.

Flere af Folketingets partier giver på tirsdagens samråd udtryk for, at de ønsker at åbne mere op for brugen af medicinsk cannabis, enten i form af muligheden for at lave forsøg eller ved at afkriminalisere syges køb af cannabis til smertelindring.

Men Nick Hækkerup fastholder, at de videnskabelige erfaringer med cannabis er for sparsomme til, at regeringen vil åbne op på området.

- Der, hvor jeg må trække en streg, det er, når det handler om at frigive almindelig cannabis uden evidens. Det er det samme som at legalisere hash, og det vil jeg ikke, siger han.

Den udlægning deler man dog ikke hos Enhedslisten:

- Der er væsentlig forskel på at sige, at man frit må bruge cannabis og så lave en sondring for folk, der bruger det til at dæmpe spasmer og mindske symptomer for PTSD og andre ting, siger partiets sundhedsordfører, Stine Brix.

- Så for vores vedkommende er det en debat, vi meget gerne vil fortsætte, så vi som samfund ikke retsforfølger mennesker, der gør det bedste for dem i forhold til deres sygdom, mener hun.